Mikael Granlund lahjoittaa kymmenien tuhansien eurojen arvoiset jääkiekkovarusteet vähävaraisille lapsille.

Mikael Granlundilla riittää aikaa myös hyväntekeväisyyteen. CHRISTIAN VALTANEN

Lahjoitetut varusteet ovat menossa kahdelle pääkaupunkiseudun Icehearts-joukkueelle.

– Mitä enemmän osattomammat lapset saavat viettää vapaa-aikaa aikuisten kanssa, sitä paremmin he voivat. Haluan lahjoituksellani edistää Iceheartsin arvokasta työtä, koska se on todistetusti saavuttanut toiminnallaan hyviä tuloksia, Granlund kertoo Iceheartsin tiedotteessa.

Minnesotan tähtihyökkääjä saa itsekin mielihyvää teostaan, mutta se ei ole kuitenkaan tärkein syyt lahjoitukselle.

– Totta kai saan itsekin hyvän mielen, mutta tärkeintä on se, että varusteet tulevat taatusti kovaan käyttöön. Tämä on ensimmäinen lahjoitukseni, mutta aion tehdä tästä jatkuvan jutun.

Icehearts toimii tätä nykyä Helsingissä, Espoossa, Vantaalla, Tampereella, Turussa, Oulussa, Lahdessa, Seinäjoella ja Ulvilassa. Yhteisön merkittävimmät tukijat ovat toimintapaikkakunnat ja RAY, mutta myös Granlundin tapaiset yksityiset lahjoittajat ovat mukana auttamassa.

Suomen Icehearts ry:n toiminnanjohtaja Ville Turkk a pitää Granlundin avausta upeana eleenä.

– Varusteet tulevat polttavaan tarpeeseen. Icehearts-joukkueiden pelaajat tulevat perheistä, joissa on vaikeuksia ohjata lapsia aikuisten ohjaamien harrastusten piiriin. Mukana on lapsia yksinhuoltaja-, maahanmuuttaja- ja vähävaraisista perheistä, Turkka kertoo.